[{"text_idx": "#000000", "text": "Amgylcheddau Dw\u0302r o Ansawdd Uchel"}, {"text_idx": "#000001", "text": "Dw\u0302r yw\u2019r sylwedd mwyaf sylfaenol sy\u2019n gysylltiedig ag iechyd y ddynoliaeth a\u2019r blaned. Dyma\u2019r elfen sy\u2019n cynnal holl blanhigion ac anifeiliaid y Ddaear yn ogystal a\u0302\u2019n systemau allweddol, megis cynhyrchiad bwyd, diwydiant a glanweithdra."}, {"text_idx": "#000002", "text": "Mae dw\u0302r fel adnodd yn cael ei ddefnyddio ar gyfradd anghynaliadwy. Amcangyfrifir erbyn 2050 bod tua hanner biliwn o bobl yn debygol o ddioddef straen dw\u0302r. Mae hynny yn ein cynnwys ni yma ym Mannau Brycheiniog ynghyd a\u0302\u2019r dalgylchoedd ehangach a gyflenwir gan ein hadnoddau dw\u0302r. Mae 50% o ddw\u0302r a dynnir gan Ddw\u0302r Cymru yn ddyddiol yn dod oddi mewn i\u2019n ffiniau ni."}, {"text_idx": "#000004", "text": "Nid maint y dw\u0302r yn unig sydd dan fygythiad, yn anffodus mae data byd-eang a lleol yn dangos bod ein hamgylcheddau dw\u0302r yn cael eu niweidio gan effeithiau dynol. Mae ein gweithgareddau\u2019n ychwanegu gormod o faetholion, cemegau, metelau trwm a phlastigau i\u2019r systemau hanfodol hyn. Yn fyd-eang, mae 35% o\u2019n gwlyptiroedd wedi diflannu er 1970, gan arwain at ostyngiad mewn 83% o rywogaethau dw\u0302r croyw."}, {"text_idx": "#000005", "text": "Yma yn y Parc Cenedlaethol, fe welir yr un bygythiadau. Afonydd a gwlyptiroedd yw nodweddion mwyaf ecolegol bwysig y Parc Cenedlaethol. Maent yn rhan bwysig o\u2019n hamgylchedd hanesyddol a diwylliannol, gan ddarparu cryn fanteision o ran iechyd a llesiant. Fodd bynnag, nhw hefyd yw\u2019r amgylcheddau a\u2019r adnoddau sydd o dan y bygythiad mwyaf."}, {"text_idx": "#000006", "text": "Mae ystod o effeithiau cyfansawdd wedi cyrraedd y pwynt lle na all prosesau hunan-reoleiddio naturiol sy\u2019n hanfodol i ansawdd a maint yr amgylcheddau dw\u0302r, weithredu\u2019n iawn mwyach. Mae hyn yn arbennig o wir mewn perthynas a\u0302 lefelau ffosffad sydd mor arwyddocaol ar adeg ysgrifennu hyn, fel bod angen newid sylfaenol mewn arferion rheoli tir a thrin dw\u0302r."}, {"text_idx": "#000007", "text": "Uchelgais y Cynllun ar gyfer ansawdd, maint ac amgylcheddau dw\u0302r yw sicrhau bod yr adnodd hanfodol hwn yn cael ei warchod er budd cenedlaethau\u2019r dyfodol."}]